Samohranoj je majci zavario garažu dok je bila u bolnici

Zagreb: Samohrana majka djeteta s posebnim potrebama Branka Marinov (38) mjesecima ne može do svog automobila. Tvrdi da joj je garažu zavario susjed

<p>Život joj se pretvorio u pakao nakon što se u srpnju iz bolnice vratila kući. Mijo Crnoja, koji živi kat ispod nje u zgradi u zagrebačkom Podsusedu, zavario joj je garažu. Gotovo četiri mjeseca Branka Marinov, samohrana majka djeteta s posebnim potrebama, koja je također invalid, ne može do svojeg auta. </p><p>- Oduvijek je želio tu garažu, ali bivši vlasnik odlučio ju je prodati meni. Čim sam otišla u bolnicu, iskoristio je priliku. Na nasilan i suludi način prisvojio je moju garažu - tvrdi Branka pokazujući nam kupoprodajni ugovor. Policija je nemoćna 'jer se sve najprije mora riješiti sudski'. Branka čeka raspravu. U međuvremenu, susjedi joj svaki drugi dan donose namirnice, voze je doktoru, a povremeno i njezina sina (13) u školu.</p><p> - Ne mogu posuditi auto od članova obitelji jer mi zbog problema s nogama treba baš moj automatik. Muči me i što mi sin, kojemu su za zdravlje presudni treninzi, ne može ići na triatlon jer mu je sva oprema u garaži - očajna je Branka. Mijo Crnoja nije odgovarao na naše pozive.<br/></p>